Document ID: 32014R0636

A BIZOTTSÁG 636/2014/EU VÉGREHAJTÁSI RENDELETE
(2014. június 13.)
a nyúzatlan nagyvadak forgalomba hozatalához szükséges bizonyítvány mintájának megállapításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendeletre (1), és különösen annak 7. cikke (2) bekezdése a) pontjára,
mivel:
(1)
A 853/2004/EK rendelet higiéniai szabályokat állapít meg az állati eredetű élelmiszerek kapcsán. Többek között meghatározza a vadon élő állatok húsának előállítására és forgalomba hozatalára vonatkozó követelményeket. Az élelmiszer-ipari vállalkozóknak biztosítaniuk kell, hogy az ilyen húst kizárólag akkor hozzák forgalomba, ha előállítása megfelelt az említett rendelet III. melléklete IV. szakaszának.
(2)
A 853/2004/EK rendelet az állati eredetű termékek szállítmányait kísérő okmányminták meghatározásáról is rendelkezik.
(3)
A 853/2004/EK európai parlamenti és tanácsi rendelet III. mellékletének módosításáról szóló 633/2014/EU bizottsági rendelet (2) pedig úgy rendelkezik, hogy a nyúzatlan nagyvadakat csak akkor lehet egy másik tagállamban található feldolgozólétesítményébe szállítani, ha azokat szállítás során a 853/2004/EK rendelet III. melléklete IV. szakaszának való megfelelést igazoló bizonyítvány kíséri.
(4)
A nyúzatlan nagyvadak kereskedelmi forgalmának megkönnyítése érdekében helyénvaló megállapítani a tagállamok közötti kereskedelem esetén alkalmazandó bizonyítvány mintáját.
(5)
A nagyvadak nyúzatlan tetemei különböző állatbetegségek kórokozóit hordozhatják, ezért gondoskodni kell arról, hogy a nagyvad ne származhasson olyan területről, ahol az uniós vagy nemzeti jog értelmében az adott fajra vonatkozó egészségügyi zárlat vagy korlátozás van érvényben. A nyúzatlan vaddisznótetemek kereskedelme kizárólag a 2013/764/EU bizottsági végrehajtási rendelet (3) sérelme nélkül történhet.
(6)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
A nyúzatlan nagyvadak tagállamok közötti szállítmányait a mellékletben megállapított minta alapján kiállított bizonyítványnak kell kísérnie.
A bizonyítvány igazolja, hogy a tetemeket egy képzett személy által végzett vizsgálatról szóló írott nyilatkozat, és adott esetben a megfelelő testrészek is kísérik a 853/2004/EK rendelet III. melléklete IV. szakasza II. fejezetének 4. pontjával összhangban.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. június 13-án.

Labels: 3
17
6